**„ES investicijos 2014-2020:**

**ką daryti, kad investicijos atneštų daugiau vertės?“**

*Medžiaga diskutantams*

*2014 m. rugsėjo 23 d.,*

*15:00-16:30*

Rugsėjo 8 d. Europos Komisija patvirtino Lietuvos 2014–2020 m. ES fondų investicijų veiksmų programą, kuri apima trijų ES fondų investicijas. Tai jau trečiasis ES programavimo laikotarpis Lietuvai. Programos patvirtinimas sudaro galimybes ministerijoms baigti detaliai suplanuoti visas savo srities investicijas bei paskelbti apie konkrečias finansavimo sąlygas.

**Kam skiriamos 2014–2020 m. ES fondų investicijos Lietuvoje?**

Lietuvai numatyta lėšų suma yra labai panaši kaip ir 2007–2013 m. periode – **23,165 mlrd. Lt** (arba 6,709 mlrd. eurų), tačiau investavimo principai ir jų planavimas šiek tiek skiriasi.

Šiame periode prioritetas bus skiriamas:

* + Investicijoms, skatinančioms inovacijas, ypač versle,
  + Informacinių technologijų plėtrai,
  + Smulkaus ir vidutinio verslo plėtrai,
  + Energijos efektyvumo ir aplinkosauginėms priemonėms,
  + Užimtumo ir darbo vietų kūrimo priemonėms.

Lietuvos 2014–2020 m. ES fondų investicijų veiksmų programos prioritetai:

|  |  |  |
| --- | --- | --- |
| **Veiksmų programos prioritetas** | **mln. eurų** | **proc.** |
| 1. Mokslinių tyrimų, eksperimentinės plėtros ir inovacijų skatinimas | 678,88 | 10,1 |
| 1. Informacinės visuomenės skatinimas | 244,04 | 3,6 |
| 1. Smulkiojo ir vidutinio verslo konkurencingumo skatinimas | 531,60 | 7,9 |
| 1. Energijos efektyvumo ir atsinaujinančių energijos išteklių gamybos ir naudojimo skatinimas | 971,32 | 14,5 |
| 1. Aplinkosauga, gamtos išteklių darnus naudojimas ir prisitaikymas prie klimato kaitos | 837,78 | 12,5 |
| 1. Darnaus transporto ir pagrindinių infrastruktūros tinklų plėtra | 1.153,78 | 17,2 |
| 1. Kokybiško užimtumo ir dalyvavimo darbo rinkoje skatinimas | 728,59 | 10,9 |
| 1. Socialinės įtraukties didinimas ir parama kovai su skurdu | 535,83 | 8,0 |
| 1. Visuomenės švietimas ir žmogiškųjų išteklių potencialo didinimas | 663,86 | 9,9 |
| 1. Visuomenės poreikius atitinkantis ir pažangus viešasis valdymas | 150,36 | 2,2 |
| 1. Techninė parama veiksmų programai administruoti | 187,54 | 2,8 |
| 1. Techninė parama, skirta informuoti apie veiksmų programą ir jai vertinti | 25,81 | 0,4 |

**Kokios didžiausios praėjusio laikotarpio pamokos?**

1. Neparengtos nacionalinės sektorinės strategijos = lėtas įgyvendinimo startas = rizikos periodo pabaigoje.

Naujuoju programavimo periodu keliama išankstinė sąlyga – turi būti patvirtintos reikiamos nacionalinės/regionų strategijos, t. y., aiškūs ilgalaikiai veiksmų planai dar prieš pradedant investicijas.

1. Planuojant infrastruktūros projektus, būtina apmąstyti ne tik investicijų poreikį, bet ir išanalizuoti sukurtos ar renovuojamos infrastruktūros išlaikymo kaštus. Žmonių gyvenimo kokybei ilgalaikę įtaką daro ne įvairios statybos, o tai, kaip efektyviai yra naudojamas sukurtas turtas.

Naujuoju programavimo periodu Infrastruktūros investiciniams projektams privaloma alternatyvų analizė

**Kas naujo 2014–2020 m. periode?**

* Dar **didesnis dėmesys išmatuojamiems rezultatams** visais lygmenimis, pradedant veiksmų programa ir baigiant konkrečiais projektais, t.y. tiek veiksmų programos rodikliai, tiek projektų rodikliai bus aiškiai susieti su skiriamu finansavimu.
* Esminis pokytis, kurio siekiama naujame programavimo periode – tai **perėjimo nuo „paramos įsisavinimo“ prie tikslingo investavimo**, siekiant kuo didesnės ekonominės pridėtinės vertės.
* **plačiau naudojamos ne subsidinės, o įvairios finansinės priemonės – lengvatinės paskolos, garantijos, rizikos kapitalo fondai** ir pan. Tai bus taikoma ne tik privačiame sektoriuje, bet ir viešosios infrastruktūros projektuose. Tokiu būdu siekiama sukaupti grįžtančių lėšų fondus, kurių lėšos būtų naudojamos kelis kartus ir ne vieną dešimtmetį, t. y. su turimais tais pačiais finansiniais ištekliais pasiekiama daug daugiau rezultatų.
* Viešiesiems projektams (virš 1 mln. Lt) prieš skiriant finansavimą privaloma atlikti **alternatyvų analizė, v**ertinant ne tik investicijų poreikį bet ir kuriamos ar renovuojamos infrastruktūros išlaikymo kaštus.
* taip pat bus skiriamas didesnis dėmesys **regioninei plėtrai** – integruotoms teritorinėms investicijoms. Jau Nacionalinės pažangos programoje buvo įtvirtinta nuostata, kad 2014-2020 m. laikotarpiu regioninei plėtrai turi būti skirta ne mažiau kaip 15 proc. ES struktūrinių fondų lėšų (2007–2013 m. laikotarpiu buvo skirta apie 11 proc.).

**Kokios sanglaudos politikos naujovės diegiamos visoje Europos Sąjungoje?**

Ekonominės ir socialinės aplinkybės lėmė, kad ES politikoje išryškėjo siekis kuo efektyviau panaudoti ES fondų lėšas ir didinti orientaciją į rezultatus.

**Investicijų orientacija į rezultatus** atsispindi reikalavimuose naujojo laikotarpio veiksmų programų investiciniams prioritetams – kiekvienas iš jų turi būti orientuojamas į siekiamą pokytį atitinkamo regiono mastu. Siekiamas pokytis (rezultatas) turi būti išmatuojamas vertinant šalies narės numatytų rodiklių pasiekimo laipsnį. Naujuoju laikotarpiu yra skiriami dviejų lygmenų – produkto ir rezultato – rodikliai.

Siekiant į rezultatus orientuoto ES sanglaudos politikos valdymo, išskiriamos keturios pagrindinės pokyčių kryptys:

* **Veiklos rezultatų sistema** (*Performance Framework*) yra siekiama skatinti intervencijų įgyvendinimą, nuosekliai laikantis to, kas buvo suplanuota. Rengiant ar kuriant veiklos rezultatų sistemą atliekami veiksmai turėtų padėti iš anksto įvertinti rizikas ir įgyvendinant šią sistemą galinčius kilti iššūkius. Įgyvendinimo pažangai įvertinti yra pasitelkiami tarpiniai rodikliai. Jie bus peržiūrimi 2019 m.
* 2019 m. EK peržiūrėjus šalių narių pasiektus tarpinius rezultatus, planuojama galimybė skirti papildomų rezervinių lėšų (**veiklos rezervas** – 7 proc. nacionalinių asignavimų pagal valstybę narę, regiono lėšas ir kategoriją) toms šalims narėms, kurios labai sėkmingai įgyvendino užsibrėžtus tikslus.
* **Išankstinės sąlygos** – tam tikri šalių narių veiksmai, priimti dokumentai, kurie palengvins ar iš anksto sudarys palankią aplinką planuojamų intervencijų įgyvendinimui.
* Daugiau dėmesio **ES finansuojamų programų vertinimui**, kuris įgalina institucijas pateikti patikimus įrodymus apie socialinius ekonominius pokyčius, kuriuos įtakoja fondų investicijos. Vadovaujantis ES reglamentais, turi būti atliekami veiksmų programos efektyvumo, rezultatyvumo, poveikio vertinimai, kurių rezultatai naudojami programos įgyvendinimui tobulinti bei atsiskaityti Europos Komisijai ir visuomenei už ES fondų panaudojimą.